USR cere sancționarea parlamentarilor PSD care au lovit jurnaliștii

Parlamentarii USR Vlad Alexandrescu și Cristian Seidler au solicitat conducerii Parlamentului sancţionarea parlamentarilor PSD care au lovit și au îmbrâncit, miercuri, jurnaliştii care voiau să-i pună întrebări lui Liviu Dragnea.

„Am propus azi sancţionarea parlamentarilor PSD care i-au îmbrâncit pe jurnalişti. Considerăm că este un act de agresiune asupra presei. Am arătat că Parlamentul României nu este un acvariu rezervat politicienilor, ci este un spaţiu public”, a declarat liderul senatorilor USR, Vlad Alexandrescu.

„Se vede pe înregistrările de la televiziuni cu dl Buicu personal se împinge în jurnalişti şi cameramani. Dl Tăriceanu consideră că acest lucru nu s-a întâmplat şi că, dimpotrivă, violenţa a venit din partea protestatarilor, pe care i-aţi văzut că erau la câţiva metri distanţă”, a punctat și deputatul Cristian Seidler.

O busculadă s-a produs miercuri în momentul în care Liviu Dragnea a ieșit din sala de plen și s-a îndreptat spre biroul său de la Camera Deputaților. Mai mulți parlamentari PSD și paznici din Parlament l-au escortat printre ziariștii care încercau să îi ia declarații și i-au lovit pe reporteri și pe cameramani.

Printre parlamentarii PSD care au făcut scut în jurul lui Liviu Dragnea și au lovit jurnaliștii se numără Dorel Căprar, Florin Buicu, Ilie Toma, Vlad Bontea și Laurențiu Nistor.

Foto: Parlamentari PSD violenți fac scut în jurul lui Liviu Dragnea și îl apără de jurnaliștii care doresc să-i pună întrebări (Sursa: Inquam Photos / Alexandru Busca)